b'\n_START_ARTICLE_\nReino Mikkonen\n_START_PARAGRAPH_\nReino Ilmari Mikkonen (22. tammikuuta 1894 Hausj\xc3\xa4rvi \xe2\x80\x93 4. helmikuuta 1970) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan joukkueenjohtajana.\n_START_SECTION_\nPerhetausta ja koulutus\n_START_PARAGRAPH_\nMikkosen vanhemmat olivat postinkantaja Fritiof Mikkonen ja Hilma Oksanen. H\xc3\xa4net vihittiin avioliittoon vuonna 1919 Anna Eufrosyyne Siron kanssa. Mikkonen k\xc3\xa4vi kuusi luokkaa Jyv\xc3\xa4skyl\xc3\xa4n lyseota ja yhden lukukauden Tampereen teknillist\xc3\xa4 opistoa.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nMikkonen liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n pioneerikomppaniaan 29. helmikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. Pataljoonan rintamalta paluun j\xc3\xa4lkeen Mikkonen k\xc3\xa4vi Libaussa vuonna 1917 j\xc3\xa4rjestetyt moottorivene- ja rautatienrakennuskurssit. Pataljoonasta h\xc3\xa4net komennettiin joulukuussa 1917 Saarenmaalle ja Hiidenmaalle.\n_START_SECTION_\nSuomen sis\xc3\xa4llissota\n_START_PARAGRAPH_\nMikkonen astui Suomen armeijan palvelukseen varav\xc3\xa4\xc3\xa4peliksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan joukkueenjohtajaksi 2. J\xc3\xa4\xc3\xa4k\xc3\xa4rirykmentin 12. j\xc3\xa4\xc3\xa4k\xc3\xa4ripataljoonan 2. komppaniaan. H\xc3\xa4n otti osaa sis\xc3\xa4llissodan taisteluihin Kalevankankaalla, miss\xc3\xa4 h\xc3\xa4n haavoittui taistelussa 28. maaliskuuta 1918. Haavoistaan parannuttuaan h\xc3\xa4n palasi 12. huhtikuuta 1918 ja sijoitettiin t\xc3\xa4ll\xc3\xa4 kertaa joukkueenjohtajaksi pataljoonan 3. komppaniaan ja osallistui sen mukana taisteluihin Kauksamolla, Kivennavalla ja Raivolassa sek\xc3\xa4 Inon saartoon.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nMikkonen siirrettiin sis\xc3\xa4llissodan j\xc3\xa4lkeen 13. hein\xc3\xa4kuuta 1918 alkaen joukkueenjohtajaksi Pioneerikoulutuspataljoonan 3. komppaniaan. Armeijasta h\xc3\xa4n erosi 28. joulukuuta 1918 ja siirtyi suojeluskuntaj\xc3\xa4rjest\xc3\xb6n palvelukseen. Suojeluskuntaj\xc3\xa4rjest\xc3\xb6n palveluksessa h\xc3\xa4n toimi 28. helmikuuta - 31. lokakuuta 1919 v\xc3\xa4lisen ajan paikallisp\xc3\xa4\xc3\xa4llikk\xc3\xb6n\xc3\xa4 Pieks\xc3\xa4m\xc3\xa4en suojeluskunnassa, josta h\xc3\xa4net siirrettiin 27. tammikuuta 1920 paikallisp\xc3\xa4\xc3\xa4llik\xc3\xb6ksi Nastolan suojeluskuntaan, miss\xc3\xa4 h\xc3\xa4n palveli 15. elokuuta 1920 saakka. Nastolan suojeluskunnan paikallisp\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi 15. elokuuta 1920 - 1. syyskuuta 1922 v\xc3\xa4lisen ajan. My\xc3\xb6hemmin Mikkonen ty\xc3\xb6skenteli liikemiehen\xc3\xa4, mutta astui uudelleen Hollolan suojeluskunnan palvelukseen paikallisp\xc3\xa4\xc3\xa4llik\xc3\xb6ksi 1. helmikuuta 1926. Toistamiseen h\xc3\xa4n erosi suojeluskunnasta 1. huhtikuuta 1928 ja ty\xc3\xb6skenteli sen j\xc3\xa4lkeen liikealalla.'